《拟唐塞下曲九首 其六》
明代·李昌祺

犬戎窥近塞，羽檄发精兵。不识沙场苦，焉知性命轻。

饥鹰投古垒，疲卒卧空营。日暮辕门里，愁听鼓角声。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。